Cucut bantèng

**Cucut bantèng** (atawa nama latènnya entu ***Carcharhinus leucas***) nya’entu atu macem ikan Cucut  nyang keitung ke dalem atu keluarga Cucut-cucutan ***Carcharhinidae***. Ni jenis ikan kesohor ama nama ***bull shark***. Cucut  bantèng juga’ ada punya nama poyokan di mari Indonésia, kaya’ Cucut  buas, cucut bekeman (kalo di Jawa), ama Cucut *** ***bujit (kalo di Kalimantan). Nah, kalo nama latèn buat Cucut  bantèng entu **''Carcharhinus leucas**.* Ni nama ditetapin ama si bule nyang namanya *'Müller** ama **Henle*' taun 1839.

== Gambaran soal cucut bantèng ==
Cucut  bantèng keitung jenis Cucut  nyang awaknya gedé. Awaknya keliatan gemuk ama keker. Pas baru berojol, panjang awaknya bangsa 55 cm. Nah, kalo uda gedé, panjang awalnya ga’ ngarti lagi, dah. Umumnya, panjang awak Cucut bantèng nyang uda gedé bangsa 200 ampé 220 cm. Kalo cucut banténg lanang, dibilang uda gedé kalo panjang awaknya antara 197 ampé 226 cm. Terus, Cucut bantèng wadon dikata uda gedé kalo panjang awaknya antara 180 ampé 230 cm. Tapi, ada juga’, tuh, Cucut  bantèng nyang panjangnya ampé 340 cm, ditemuinnya di Atlantik Lor.

Geger cucut bantèng warnanya abu-abu, nah, kalo entu perutnya, mah, pucet. Tinggi sirip geger nyang pertama bisa ampé tiga kali tinggi sirip geger nyang kedua. Panjang awak cucut bantèng, mah, bangsa 60 ampé 400 cm. Moncongnya entu cucut bantèng bulet lèbar terus pèndèk banget. Jarak dari ujung moncong ke mulut lebi pèndèk dari jarak antara lobang idungnya.

== Tempat tinggal cucut bantèng ==
Cucut bantèng bisa ditemuin di peraèran pinggir panté di benua Aprika, Asia, Amrik, ama Ostrali. Di saben benua, ni cucut tongkrongannya di peraèran panté nyang iklimnya tropis ama subtropis. Tapi, jarang banget, dah, ditemuin di laot dalem. Kalo di Indonésia, mah, ampir di semua peraèran ada cucut bantèng.

Kalo di peraèran panté, cucut  bantèng entu biasanya ada di daèrah ombak ampé kedaleman 150 mèter ke dalem laot. Ni cucut keitung macem nyang demen banget ama atu-atu tempat. Soalnya, entu tempat penting buat nyari makan ama nyumput. Entu tempat juga’ dibutuin buat selawar-seliwer (*migrasi*)*.'' Cucut bantèng juga’ ada punya jalan kendiri buat begusar-gèsèr. Daèrah kuasanya bisa nyampé peraèran nyang aèrnya tawar. Ni macem cucut nyebar di peraèran nyang anget, di moara kali, ama di sètu nyang aèrnya payo, kedalemannya bangsa 1 ampé 152 mèter. Entu tempat tinggalnya ada di moara kali Swan.

## Abet

### Panganan
Cucut  bantèng, tuh, ngandelin bau bakal nyari mangsa. Ni Cucut keitung pemangsa nyang galak, demen banget ama bau mokla. Panganan utamanya ikan-ikan nyang gedé ama binatang nètè’ laot. Macem-macem mangsanya ada pari, penyu, singa laot, lumba-lumba, Ampé-ampé Cucut  dari laèn macem juga’ dia embat. Selaèn entu, Cucut bantèng juga’ keitung macem Cucut  nyang ujug-ujug bisa nyerang manusia, kaga’ paké petèntèng aling-aling. Malahan, kasus penyerangan Cucut bantèng bakal manusia paling banyak dibandingin ama cucut nyeng laèn macem.

### Tempat beranak
Cucut bantèng, tuh, keitung macem cucut nyang setia ama tempat buat beranak. Jadi, kalo uda mau kawin bakal beranak, dia bakal balik lagi terus ke tempat nyang sama kaya’ dia ngembangin anak duluannya. Tempat nyang penting buat Cucut bantèng beranak entunya di peraèran Piji. Macem-macem tempatnya ada di Kali Rèwa, Kali Nawua, Kali Sigatoka, ama Kali Ba.

## Ruju'an